চলতি মরশুমেই সন্তোষ ট্রফিতে দুর্দান্ত কোচিং করিয়ে চ্যাম্পিয়ন করেছিলেন বাংলা দলকে। মৃদুল বন্দোপাধ্যায় তার পুরস্কার পেলেন ইস্টবেঙ্গলের পূর্ণ সময়ের কোচের দায়িত্ব পেয়ে।

নিজস্ব চিত্র
সোমবার বিকালের দিকেই পদত্যাগ পত্র ইস্টবেঙ্গল কর্তাদের ই-মেল করেছিলেন ট্রেভর জেমস মর্গ্যান। তারপর ২৪ ঘণ্টা কাটতে না কাটতেই কর্তারা নতুন কোচ বেছে নিলেন ইস্টবেঙ্গলের শীর্ষকর্তারা। আপাতত ঠিক হয়েছে, আই লিগের শেষ দু’ম্যাচের পর ফেডারেশনের কাপেও লাল-হলুদের কোচিংয়ের দায়িত্ব সামলাবেন মৃদুল বন্দোপাধ্যায়।
মর্গ্যানের চেয়ারে বসার জন্য প্রথমে কর্তাদের এক নম্বর পছন্দ ছিলেন আর্মান্দো কোলাসো। গোয়ান কোচ প্রথমে কর্তাদের প্রস্তাবে রাজিও হয়ে গিয়েছিলেন। তবে রাতের দিকে জানা যায়, অজ্ঞাত কারণে ইস্টবেঙ্গলের কোচ হওয়ার প্রস্তাব প্রত্যাখ্যান করেছেন তিনি। তারপরেই লাল-হলুদ কর্তাদের তরফে যোগাযোগ করা হয় সন্তোষ ট্রফি জয়ী বঙ্গ কোচ মৃদুল বন্দোপাধ্যায়ের সঙ্গে। তিনি তৎক্ষণাৎ মেহতাব-ওয়েডসনদের দায়িত্ব নিতে রাজি হয়ে যান। মঙ্গলবার সকালে অনুশীলনেও চলে আসেন তিনি। তাঁকেই দেখা যায় লাল-হলুদ ফুটবলারদের অনুশীলন করাতে।
এদিকে, রেহনেশ টিপিকে আইলিগের শেষ দু’ম্যাচের জন্য স্কোয়াডে ফেরানো হয়েছে। তবে প্রথম একাদশে তিনি থাকবেন কিনা, সেই ব্যাপারে চূড়ান্ত সিদ্ধান্ত নেবেন মৃদুল বন্দোপাধ্যায়।